**УЛСЫН ИХ ХУРЛЫН 2013 ОНЫ ЭЭЛЖИТ БУС**

**ЧУУЛГАНЫ 9 ДҮГЭЭР САРЫН 27-НЫ ӨДРИЙН**

**ХУРАЛДААНЫ ТЭМДЭГЛЭЛИЙН ТОВЪЁОГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны тоо*** |
| 1 | Хуралдааны товч тэмдэглэл | 1 |
| 2 | Хуралдааны дэлгэрэнгүй тэмдэглэл | 2-3 |
| 3 | ***Соронзон бичлэг:*** Улсын Их Хурлын дарга З.Энхболдын 2013 оны ээлжит бус чуулганыг хааж хэлсэн үг. | 2-3 |

***Монгол Улсын Их Хурлын 2013 оны ээлжит бус чуулганы***

***9 дүгээр сарын 27-ны өдөр (Баасан гараг)-ийн***

***нэгдсэн хуралдааны гар тэмдэглэл***

Улсын Их Хурлын дарга З.Энхболд ирц танилцуулж, хуралдааныг даргалав.

Хуралдаанд ирвэл зохих 76 гишүүнээс 46 гишүүн ирж, 60.5 хувийн ирцтэйгээр хуралдаан 14 цаг 30 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.

*Чөлөөтэй: Н.Алтанхуяг, Л.Болд, Д.Оюунхорол, Ч.Сайханбилэг;*

*Өвчтэй: С.Бямбацогт, Д.Лүндээжанцан, Ч.Улаан;*

*Тасалсан: Р.Амаржаргал, О.Баасанхүү, Сү.Батболд, Х.Баттулга, Д.Батцогт, Г.Баярсайхан, С.Баярцогт, С.Ганбаатар, Д.Ганбат, С.Дэмбэрэл, Б.Наранхүү, Н.Номтойбаяр, Ё.Отгонбаяр, Я.Содбаатар, М.Сономпил, Д.Хаянхярваа, Ж.Энхбаяр, М.Энхболд.*

*Хуралдаанд нийт 51 гишүүн ирж, 67.1 хувийн ирцтэй байв.*

***Нэг. Ээлжит бус чуулганы хаалтын ажиллагаа.***

Хуралдаанд Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээ хариуцсан Нарийн бичгийн дарга Н.Отгончимэг, Хууль зүйн үйлчилгээний хэлтсийн дарга Ж.Дашдорж, Хуралдаан зохион байгуулах хэлтсийн дарга Д.Одсүрэн, Захиргаа, нийтлэг үйлчилгээний хэлтсийн дарга Н.Ширэндэв нар байлцав.

Улсын Их Хурлын дарга З.Энхболд, Монгол Улсын Их Хурлын 2013 оны ээлжит бус чуулганыг хааж үг хэлэв.

Монгол Улсын Төрийн дуулал танхимд эгшиглэхэд хуралдаанд оролцогсод босч хүндэтгэл үзүүлэв.

***Хуралдаан 14 цаг 35 минутад өндөрлөв.***

**МОНГОЛ УЛСЫН ИХ ХУРЛЫН**

**2013 ОНЫ ЭЭЛЖИТ БУС ЧУУЛГАНЫ 9 ДҮГЭЭР**

**САРЫН 27-НЫ ӨДӨР (БААСАН ГАРАГ) -ИЙН НЭГДСЭН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**З.Энхболд:** - Гишүүдэд энэ өдрийн мэнд хүргэе. Ингээд чуулганы хаалтын хуралдаан болно. Ирц 45 гишүүн хүрэлцэн ирж 60.5 хувийн ирцтэй байна. 2013 оны ээлжит бус чуулганы 9 сарын 27-ны өдрийн нэгдсэн хуралдаан эхэлж байна. Ээлжит бус чуулганы хаалтын ажиллагаа хаах чуулган явагдана. Хэлэлцэх асуудал байхгүй.

Эрхэм гишүүд ээ, Улсын Их Хурлын даргын 2013 оны 09 сарын 10-ны өдрийн 156 тоот захирамжийн дагуу Улсын Их Хурлын ээлжит бус чуулган энэ сарын 16-27-ны өдрүүдэд хуралдаж өнөөдрөөр өндөрлөж байна. Энэхүү чуулганаар Засгийн газраас өргөн барьсан Хөрөнгө оруулалтын тухай түгээмэл тархацтай ашигт малтмалын тухай Гол мөрний урсац бүрэлдэх эх усны сан бүхий газрын хамгаалалтын бүс ойн сан бүхий газарт ашигт малтмал хайх ашиглахыг хориглох тухай хуулийг дагаж мөрдөх журмын тухай хуульд нэмэлт, өөрчлөлт оруулах тухай, Алтны худалдаанд ил тод байдлыг бүрдүүлэх тухай, Хөрөнгө оруулалтын сангийн тухай хуулиудыг холбогдох хуульд нэмэлт өөрчлөлт оруулах тухай хуулиудын хамт хэлэлцлээ.

Бид Хөрөнгө оруулалт, эрдэс баялгийн салбарт үүссэн нөхцөл байдлыг эрх зүйн хувьд засч залруулах зорилгоор дээрх хуулиудыг ээлжит бус чуулганаар хэлэлцүүлэхээр оруулсан ч тодорхой шалтгааны улмаас энэ 2 долоо хоногийн хугацаандаа баталж амжсангүй.

Нэгдүгээрт Хөрөнгө оруулалтын тухай, Хөрөнгө оруулалтын сангийн тухай хуулиуд дээр Улсын Их Хурлын гишүүдийн гаргасан 170 гаруй ажил хэрэгч санал дүгнэлтийг тусгаад эцсийн хэлэлцүүлэгт шилжүүлсэн ч нэмэлтээр орсон саналуудыг нэгтгэж, нэр томьёоны хувьд цэгцлэх болон бусад техник шалтгаанаар өнөөдөр батлах боломжгүй болсон учраас дараагийн 7 хоногийн ээлжит чуулган уруу шилжиж байна.   
  
 Хоёрдугаарт Ардчилсан намын болон МАХН-МҮАН-ын “Шударга ёс” эвслийн бүлэг Гол мөрний урсац бүрэлдэх эх, усны сан бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглох тухай хуулийг дагаж мөрдөх журмын тухай хуульд нэмэлт, өөрчлөлт оруулах тухай хуультай холбогдсон нэмэлт мэдээлэл цуглуулах газар дээр нь очиж үзэх сайтар судлах санал албан ёсоор гаргасан учраас мөн намрын ээлжит чуулган уруу шилжиж байна.

Гуравдугаарт Алтны худалдаанд ил тод байдлыг бүрдүүлэх тухай, Түгээмэл тархацтай ашигт малтмалын тухай хуулийг Эрдэс баялгийн салбарт төрөөс баримтлах бодлогыг хэлэлцэж уялдуулсны дараа хэлэлцэх нь зүйтэй гэж МАН-ын бүлэг үзсэн учраас мөн ирэх чуулган уруу шилжиж байна.

Энэ удаагийн ээлжит бус чуулганы хугацаанд Улсын Их Хурлын гишүүд улс орны эдийн засгийн нөхцөл байдлын талаар холбогдох яамдын мэдээлэл, Улсын Их Хурлаас томилсон ажлын хэсгийн дүгнэлтийг Байнгын хороон дээр сонсож, экспортын орлого, гадаадын хөрөнгө оруулалтын хэмжээ буурсан шалтгааныг хэлэлцэн, цаашид авах шаардлагатай арга хэмжээний талаар нэгдсэн ойлголттой болж чадлаа.

Ажлын хэсэгт орж ажилласан болон олон зуун санал гаргаж Засгийн газрын өргөн барьсан хуулиудыг сайжруулсан гишүүддээ баярласнаа илэрхийлье.

Эдийн засгийн өсөлт өнгөрсөн жилүүдтэй харьцуулахад буурсан ч энэ жил 11 гаран хувьтай байхаар байна. Ийм нөхцөлд эдийн засгийг хямарсан гэж үзэх нь өрөөсгөл бөгөөд харин үүссэн зарим хүндрэл бэрхшээлийг арилгахад дээрх хуулиуд тодорхой үүрэг гүйцэтгэнэ гэж үзээд намрын чуулганы эхний хуралдаануудаар улсын төсвийн өмнө баталж гаргахаар шилжүүлж байна.

Иймээс холбогдох Байнгын хороо, ажлын хэсэг бэлтгэл ажлыг шуурхай хангаж дээрх хуулиудаа яаралтай батлуулах хэрэгтэй байна.

Ээлжит бус чуулганы үйл ажиллагаанд идэвхтэй оролцож хэлэлцүүлгийн явцад идэвхтэй, санаачилгатай ажилласан нийт гишүүддээ баярлалаа.

Улсын Их Хурлын 2013 оны 9 дүгээр сарын 16-ны өдөр эхэлсэн ээлжит бус чуулганы ажиллагааг хаасныг мэдэгдье/Төрийн дуулал эгшиглэв/.

***Тэмдэглэл хөтөлсөн:***

ПРОТОКОЛЫН АЛБАНЫ

ШИНЖЭЭЧ П.МЯДАГМАА.